3
Pita Épi Jan Djéwi An Nonm Enfim
1 Yon jou Pita èk Jan té ka mouté ay an Kay Bondyé-a an Jérouzalèm bò twazè apwémidi, sa sé lè-a sé moun-an té ka alé pwédyé. 2 La té ni an nonm ki té enfim an dé pyé'y dépi lè i té fèt. Déotwa moun té ka pòté'y bò bayè Kay Bondyé-a yo té ka kwiyé Bèl Bayè-a. Toulé jou yo té ka mété'y la pou'y té sa mandé sé moun-an ki té ka antwé an Kay Bondyé-a lachawité. 3 Lè i wè Pita épi Jan ka antwé an Kay Bondyé-a, i mandé yo kéchòy. 4 Pita épi Jan fiksé zyé yo anlè'y, èk Pita di'y, "Gadé nou!" 5 Nonm-lan gadé yo, i kwè yo té kay ba li kéchòy, 6 mé Pita di'y, "Mwen pa ni pyès lajan, mé mwen kay ba'w sa mwen ni. An non Jézi Kwi nonm Nazawèt-la, lévé maché!" 7 Pita tjenbé lanmen dwèt li épi i fè'y doubout, épi menm lè-a kouway vini an janm li épi an pyé'y. 8 I soté doubout asou dé pyé'y épi i koumansé maché. Èk i antwé an Kay Bondyé-a ansanm èk Pita èk Jan, épi i té ka maché épi soté anlè épi i té ka di, "Pa dé bon Bondyé bon!" 9 Tout sé moun-an wè i té ka maché èk i té ka onnowé Bondyé. 10 Lè yo wè sété menm nonm enfim-lan ki té dèwò bayè-a ka mandé pou lajan-an, yo té tèlman sipwi yo sézi pou sa ki té wivé'y-la.
Pita Palé Bay Sé Moun-an An Kay Bondyé-a
11 Nonm-lan pa kité Pita èk Jan fè yon pa san li. Sé moun-an wèsté bouch gwan ouvè épi yo tout kouwi alé ay jwenn yo an plas-la yo té ka kwiyé Balkon Sòlomonn-an. 12 Lè Pita wè sé moun-an, i di yo, "Jan Izwayèl, pouki zòt tèlman sipwi épi zòt ka gadé nou kon sa? Sé pa èk pouvwa nou menm ében paski nou tèlman bon ki fè nonm sala maché! 13 Mé sé pouvwa Bondyé ki fè'y maché. Bondyé Abrahanm, Ayzak épi Jakòb-la, Bondyé-a gwan gwanpapa lontan nou té ka adowé-a ja onnowé Jézi, sèvant li. Mé zòt ladjé'y an lanmen sé chèf Jwif-la. Zòt widjèkté'y douvan Pilat lè Pilat té vlé ladjé'y. 14 I té dwèt épi i sèvi Bondyé tousèl, mé zòt widjèkté'y épi zòt mandé Pilat pou ladjé on kwiminèl pito Jézi. 15 Kon sa zòt tjwé moun-an ki té pou bay zòt lavi étonnèl-la, mé Bondyé wésisité'y, épi nou sé témwen sa. 16 Sé pouvwa-a ki an non Jézi Kwi-a ki bay nonm enfim sala kouway. Sa fèt paski nou ni lafwa an Jézi. Zòt ka wè nonm sala èk zòt konnèt li. I té djéwi nèt paski nou té ni lafwa an Jézi kon zòt tout ka wè.
17 "Mwen ka di zòt, fwè mwen, mwen sav zòt épi chèf zòt pa té konpwann ki sa zòt té ka fè-a lè zòt té fè yo kwisifyé Jézi. 18 Dépi lontan Bondyé té ja fè sé pwòfèt li-a palé konsèné Mèsaya-a, wa-a i té pwonmèt pou voyé-a. Yo té di i ni pou soufè. Épi sa i té di-a vin fèt vwé. 19 Kon sa tounen hòd péché'w épi vin jwenn Bondyé, épi i kay éfasi péché'w. 20 Si ou fè sa, Bondyé kay wéfwéchi lèspwi'w épi i kay voyé Jézi Mèsaya-a i ja chwazi-a ba'w. 21 Jézi ni pou wèsté an syèl-la pou jis tan Bondyé fè tout bagay viwé nèf kon i té ja di an bouch sé pwòfèt li-a an tan lontan. 22 Sé Moziz ki té di, 'Bondyé kay voyé an pwòfèt menm kon i voyé mwen, épi i kay sòti an nasyon zòt menm, épi ou kay ni pou fè sa i di. 23 Népòt moun ki pa obéyi pwòfèt sala, yo kay ni pou tiwé'y anpami sé moun Bondyé-a épi tjwé'y.'
24 "Tout lézòt pwòfèt Bondyé ki té palé dépi tan Sanmyèl épi tout sa ki té vini apwé'y, yo tout té di sa ki té kay wivé Jézi an tan sala. 25 Sé pwonmèt-la Bondyé té fè pa sé pwòfèt li-a sété ba'w, épi ou ni on pa adan agwéman-an Bondyé té fè épi sé gwan gwanpapa lontan'w-lan. Kon i té di Abrahanm, 'Mwen kay fè désandan'w benni tout moun ki an latè-a.' 26 Kon sa Bondyé chwazi Jézi kon sèvant li, épi i voyé'y bay zòt sé Jwif-la pwèmyé pou'y té sa benni zòt épi pou'y té sa fè zòt tout kité vyé chimen-an zòt té pwan-an."